钦定古今图书集成/明伦汇编/家范典/第082卷 > 仪礼 > 《丧服》
## 钦定古今图书集成/明伦汇编/家范典/第082卷 > 仪礼 > 《丧服》

妻为夫。《传》曰：“夫至尊也。”

〈疏〉释曰：案《曲礼》云：“天子曰后，诸侯曰夫人，大夫曰孺人，士曰妇人，庶人曰妻。”后以下皆以义称，士庶人得其总名。“妻者，齐也。妇人无爵，从夫之爵，坐以夫之齿。”是言妻之尊卑与夫齐者也。若然，此经云妻为夫者，上从天子，下至庶人，皆同为夫斩衰也。传言夫至尊者，虽是体敌，齐等夫者，犹是妻之尊敬，以其在家天父，出则天夫，又妇人有三从之义：在家从父，出嫁从夫，夫死从子，是其男尊女卑之义，故云“夫至尊，同之于君父”也。

又

妻《传》曰：“为妻何以期也？”妻至亲也。

〈注〉适子父在则为妻，不杖，以父为之主也。《服问》曰：“君所主夫人妻、大子、适妇，父在，子为妻，以杖即位。”谓庶子。〈疏〉释曰：妻卑于母，故次之。夫为妻年月禫杖亦与母同，故同章也。以其出嫁天，夫为夫斩，故夫为之，亦与父在为母同。“《传》曰何以期也”者，传意以妻疑母，母是血属，得期怪妻，义合亦期，故发此之传也。此问异于常例，上问母，直云何以期，今云为妻，乃云何以期者，雷氏云妻卑以拟同于母，故问深于常也。云“妻至亲也”者，答：以妻至亲，故同于母。言妻至亲者，妻既移天，齐体与己，同奉宗庙，为万世之主，故云至亲也。释曰：云“适子父在，则为妻不杖，以父为之主也”者，不杖章之文也。又引《服问》者，郑彼注云：“言妻见大夫已下，亦为此三人为丧主也。”若士卑，为此三人为丧主可知。若然，至此经为妻，非直是庶子为妻，欲见兼有适子，父没为

妻在其中。云“父在，子为妻以杖即位，谓庶子” 者，案《丧服小记》云父在，子为妻，以杖即位可知也。引之者，证经云是天子以下至士庶人，父皆不为庶子之妻为丧主，故夫皆为妻杖，得伸也。

又

大夫之适子为妻。

〈疏〉释曰：云“大夫之适子为妻”，在此不杖章，则上《杖章》为妻者，是庶子为妻，父没后适子亦为妻杖亦在彼章也。

《传》曰：“何以期也？父之所不降，子亦不敢降也。何以不
杖也？父在则为妻不杖。”

〈注〉《大夫不以尊降。适妇》者，重适也。凡不降者，谓如其亲服服之。降有四品：君、大夫以尊降，公子、大夫之子以厌降，公之昆弟以旁尊降，为人后者、女子子嫁者以出降。